b"\n_START_ARTICLE_\nMathWorld\n_START_PARAGRAPH_\nMathWorld je spletno matemati\xc4\x8dno referen\xc4\x8dno mesto, ki ga je ustvaril in k njemu veliko prispeval ameri\xc5\xa1ki matematik, enciklopedist in ra\xc4\x8dunalni\xc5\xa1ki zanesenjak Eric Wolfgang Weisstein. Podpira ga zasebno podjetje Wolfram Research, Inc. (WRI) \xe2\x80\x93 podjetje, ki je razvilo Mathematico \xe2\x80\x93 kateremu pripada tudi licenca. Delno ga je financirala znanstvena knji\xc5\xbenica National Science Digital Library NSF z nepovratnimi sredstvi Univerze Illinoisa v Urbani in Champaignu.\n_START_SECTION_\nZgodovina\n_START_PARAGRAPH_\nWeisstein je bil \xc5\xa1tudent fizike in astronomije, ki je imel navado zapisovati si zapiske z matemati\xc4\x8dnih predavanj. Leta 1995 je svoje zapiske nalo\xc5\xbeil na splet in jih imenoval \xc2\xbbEric's Treasure Trove of Mathematics\xc2\xab. Zapiski so vsebovali na stotine strani in \xc4\x8dlankov, ki so zaobjemali \xc5\xa1iroko podro\xc4\x8dje matemati\xc4\x8dnih vsebin. Stran je postala priljubljena kot obse\xc5\xbeen vir o matematiki na spletu. Neprestano je izbolj\xc5\xa1eval zapiske in sprejemal popravke in pripombe od bralcev. Leta 1998 se je povezal z zalo\xc5\xbeni\xc5\xa1ko skupino CRC Press; vsebino spletne strani pa so objavili v tiskani obliki in na CD-ROMu z naslovom \xc2\xbbCRC Concise Encyclopedia of Mathematics\xc2\xab. Prosta spletna razli\xc4\x8dica je bila tedaj le delno dostopna. V letu 1999 je za\xc4\x8del delati pri WRI, podjetje pa je preimenovalo Math Treasure Trove v MathWorld na http://mathworld.wolfram.com ter ga gostilo na svoji spletni strani brez omejitev dostopa.\n_START_SECTION_\nTo\xc5\xbeba CRC Press\n_START_PARAGRAPH_\nLeta 2000 je CRC Press to\xc5\xbeilo WRI, predsednika WRI Stephena Wolframa in Weissteina, ker naj bi prekr\xc5\xa1ili pogodbo, saj naj bi vsebina MathWolrd ostala le v tiskani obliki. Primer so kasneje razre\xc5\xa1ili na sodi\xc5\xa1\xc4\x8du tako da je WRI pla\xc4\x8dal nedolo\xc4\x8den znesek in v skladu z drugimi dolo\xc4\x8dbami. Med te dolo\xc4\x8dbe sodi vklju\xc4\x8ditev obvestila o avtorskih pravicah na dnu spletne strani in \xc5\xa1ir\xc5\xa1e pravice za CRC Press za objavljanje MathWorld v tiskani knji\xc5\xbeni obliki. Spletna stran je spet postala prosto na voljo javnosti._NEWLINE_Ta primer je v spletnih zalo\xc5\xbeni\xc5\xa1kih krogih vzbudil val naslovnih novic. Sorodni projekt spletne matemati\xc4\x8dne enciklopedije PlanetMath je nastal, ker MathWorld zaradi to\xc5\xbebe 12 mesecev ni bil na voljo."